钦定古今图书集成/明伦汇编/氏族典/第352卷 > 《廖用贤尚友录》 > 侯瑱
## 钦定古今图书集成/明伦汇编/氏族典/第352卷 > 《廖用贤尚友录》 > 侯瑱

按《陈书侯瑱传》，“瑱字伯玉，巴西充国人也。父弘远，世
为西蜀酋豪。蜀贼张文萼据白崖山，梁鄱阳王萧范
命弘远讨之，弘远战死，瑱固请复仇，每战必先锋陷
阵，遂斩文萼，由是知名。因事范为冯翊太守。侯景围
台城，范遣瑱辅其世子嗣入援京邑。京城陷，俄而范
及嗣皆卒，瑱领其众，依于豫章太守庄铁。铁疑之，瑱”
惧，诈引铁谋事刃之，据有豫章之地，降于景。景以瑱
与己同姓，托为宗族，待之甚厚。及景败，瑱乃诛景党
与，以应义军。梁元帝授瑱南兖州刺史、郫县侯。仍随
都督王僧辩讨景。以功除南豫州刺史，镇于姑熟。承
圣二年，改封康乐县公。永定元年，授侍中、车骑将军。
二年，进位司空，以为都督西讨诸军事。世祖即位，进
授太尉。天嘉元年，以为都督湘、巴、郢、江、吴等五州诸
军事，镇湓城。周将贺若敦、独孤盛等寇巴、湘，又以瑱
为西讨都督，与盛战于西江口，大败盛军。以功授使
持节、都督湘、桂、郢巴武沅六州诸军事、湘州刺史，改
封零陵郡公。二年，以疾表求还朝，于道薨，谥曰壮肃。
子净藏嗣。净藏尚世祖第二女富阳公主，除员外散
骑侍郎。太建三年卒。净藏无子，弟就袭封。